text: সিফাত হত্যার সুষ্ঠু বিচার দাবিতে রাবিতে মানববন্ধন
  আপডেট : ফেব্রুয়ারি, ২৮, ২০১৭, ২:২৮ অপরাহ্ণ
  জি.এ.মিল্টন,রাবি প্রতিনিধি: রাজশাহী বিশ্ববিদ্যালয়ের (রাবি) গণযোগাযোগ ও সাংবাদিকতা বিভাগের সাবেক শিক্ষার্থী ওয়াহিদা সিফাত হত্যার সুষ্ঠু বিচারের দাবিতে মৌন মানববন্ধন কর্মসূচি পালন করেছে বিভাগের শিক্ষক-শিক্ষার্থীরা। মঙ্গলবার দুপুরে আধা ঘণ্টাব্যাপী বিভাগের সামনে তারা এ কর্মসূচি পালন করে।
  মানববন্ধনে উপস্থিত ছিলেন বিভাগের সভাপতি ড. প্রদীপ কুমার পাণ্ডে, সহযোগী অধ্যাপক ড. মুসতাক আহমেদ, সহকারী অধ্যাপক ড. মোজাম্মেল হোসেন বকুল, প্রভাষক মামুন আ. কাইয়ুম, সোমাদেবসহ দুই শতাধিক শিক্ষার্থী।
  এ বিষয়ে বিভাগের সভাপতি ড. প্রদীপ কুমার পাণ্ডে বলেন, 'আদালতের ওপর আমাদের আস্থা আছে। কিন্তু দ্বিতীয় ময়নাতদন্তে সিফাতকে হত্যা করা হয়েছে বলা হলেও রায় দেওয়া হয়েছে আত্মহত্যা প্ররোচনা হিসেবে। আমরা প্রত্যাশা অনুযায়ী রায় পাইনি। তাই পুনরায় তদন্তের মাধ্যমে আমরা সুষ্ঠু বিচারের দাবি জানাচ্ছি।'
  এদিকে এ রায়ে সন্তুষ্ট নয় সিফাতের পরিবারের সদস্যরাও। এই রায়ের বিরুদ্ধে উচ্চ আদালতে আপিল করবেন বলেও জানান সিফাতের চাচা ও মামলার বাদী মিজানুর রহমান।
  এরআগে গত সোমবার দুপুরে ঢাকার ৩ নম্বর দ্রুত বিচার ট্রাইব্যুনালের বিচারক সাঈদ আহমেদ সিফাতের স্বামী আসিফ প্রিসলির ১০ বছরের কারাদণ্ড দেয়। রায়ে বাকি আসামিদের খালাস দেওয়া হয়েছে। মামলায় আসামি ছিলেন- সিফাতের স্বামী আসিফ প্রিসলি, শ্বশুর মোহাম্মদ হোসেন রমজান, শাশুড়ি নাজমুন নাহার নাজলী ও সিফাতের মৃতদেহের প্রথম ময়নাতদন্তকারী চিকিৎসক জোবাইদুর রহমান।
  প্রসঙ্গত, ২০১৫ সালের ২৯ মার্চ সন্ধ্যায় রাজশাহী মহানগরীর মহিষবাথান এলাকায় মোহাম্মদ হোসেন রমজানের বাড়িতে রহস্যজনক মৃত্যু হয় গৃহবধূ ওয়াহিদা সিফাতের। তার শরীরের বিভিন্নস্থানে আঘাতের চিহ্ন ছিলো। ওই ঘটনায় ২০১৫ সালের ২ এপ্রিল মহানগরীর রাজপাড়া থানায় মামলা দায়ের করেন সিফাতের চাচা মিজানুর রহমান খন্দকার।